
Sellye Város Polgármesteri Hivatal

Informatikai Szabályzata

A Sellye Polgármesteri Hivatalban kiépített számítógépes hálózat célja, hogy hatékonyan segítse a hivatali feladat- hatáskörök színvonalas ellátását, a tisztségviselők és a képviselő-testület működésével összefüggő adminisztratív feladatok elvégzését. A rendszer naprakész információkkal történő ellátása a hivatal illetékes osztályainak feladata.

A számítógépes rendszer üzemeltetése a hivatal és a Bt. között fennálló szerződés alapján az VÁRKER Bt (7635 Pécs, Bálicsi út 40.) feladata.

A szabályzat célja, hogy a Városházán működő számítógépes hálózat használatának szabályozásával egyértelművé tegye a felhasználók és a rendszergazda által megoldandó feladatok körét, a szabályozás betartásával csökkenjen a nem megfelelő használat miatt bekövetkezett üzemzavarok száma.

A szabályzatban foglaltak ismerete és betartása a felhasználók és a rendszergazda számára kötelező, erre vonatkozóan minden dolgozó nyilatkozatban vállal felelősséget.

A Városházán működő számítógépeket csak a hivatal dolgozói használhatják, a használatot másnak átengedni nem lehet. A használat átengedéséből eredő károkért a más által használt gép felhasználója a felelős.

A szabályzat a következő eszközökre terjed ki:

· számítógépek (monitor, nyomtató, billentyűzet, scanner, egér)

· irodatechnikai berendezések (fénymásolók, fax, telefon

· adathordozók (floppy, CD,)

· a számítógépen futó szoftverek

A hivatal minden irodájában részletes leltárt kell felvenni minden fent felsorolt eszközre kiterjedően. A leltár egy példányát a szobában, egy példányát a Pénzügyi Osztályon, egy példányát a rendszergazdánál kell őrizni. 

Ha a leltárban szereplő eszközökben minőségi, vagy mennyiségi változás áll be, a leltár kijavításáról a rendszergazda mindhárom példányon történő átvezetéssel köteles gondoskodni.

Az eszközökhöz szükséges papír, festékkazetta beszerzés koordinálása, megrendelése a rendszergazda feladata. A felhasználó köteles a használatában lévő eszközök esetében a rendszergazdának 5 munkanappal előbb jelezni, ha papír, vagy festékkazetta utánpótlás szükséges. A rendszergazda feladata, hogy az eszközökhöz szükséges tartalékpatronok beszerzéséről gondoskodjon.

Az eszközök szerviz igényét a rendszergazdának kell bejelenteni, aki gondoskodik a karbantartást végző cég felé a bejelentés megtételéről és a karbantartás elvégzése után átveszi a munkát.

A szobaleltárhoz minden eszközhöz mellékelni kell egy szervizkönyvet, melyben dátum és név szerint követhető, hogy mikor, mi történt az eszközzel. (meghibásodás mikor volt, ki és mikor jelentette be, ki mikor javította ki a hibát, milyen alkatrész került cserére, beépítésre a szükséges beszerzést ki és mikor engedélyezte, mikor lett leltárba véve az újonnan beszerzett alkatrész stb.)

Az eszközök használata:

A számítógépes hálózatot minden felhasználó nevének és jelszavának egyidejű megadása után használhatja.

Minden felhasználó csak saját nevével és jelszavával léphet a hálózatba. Tilos más nevével és jelszavával a hálózathoz csatlakozni.

Ha a felhasználó jelszót kíván változtatni, ehhez a rendszergazda köteles a szükséges segítséget megadni. A rendszergazdát a tudomására jutott jelszavakkal kapcsolatban titoktartási kötelezettség terheli.

A hálózat által nyújtott szolgáltatások.

· A hivatal működésével összefüggő irodai szoftverek futtatása

· Elektronikus levelező rendszer működtetése

· Internet hozzáférés 

· Nyomtatás egyedileg, vagy központilag osztályonként

· Intranet rendszer kistérséggel és a város intézményeivel való kapcsolattartás céljára

A felhasználó jogosult a hálózat által nyújtott valamennyi szolgáltatást igénybe venni az alábbiak betartásával:

· a használat során elsődleges szempont a hálózat biztonsága, és a hivatali információk bizalmas kezelése, ennek érdekében

· kívülről behozott lemezt kizárólag a rendszergazda által végzett vírusellenőrzés után szabad a hálózat gépein megnyitni

· a hivatal számítógépeiről származó dokumentumot kizárólag az illetékes osztály vezetőjének engedélyével lehet a hivatalból kivinni

· a hivatal dolgozója köteles minden, a számítógépes hálózatról tudomására jutott információt bizalmasan kezelni, kivéve, ha az információt kifejezetten a nyilvánosságra hozatalra szánták

· a számítógépes rendszert a hivatal dolgozói magáncélra is használhatják az alábbi korlátozással:

· 10 oldal terjedelmet meghaladó fénymásolat elkészítése előtt az illetékes osztályvezető engedélyét kell kérni, a költségeket a hivatal pénztárába be kell fizetni

· a számítógépes hálózatba kötött eszközök magáncélú használata sem politikai propaganda, sem anyagi haszonszerzés célját nem szolgálhatja, etikai normákat, szerzői jogokat nem sérthet

· munka és tűzvédelmi szabályok alkalmazása

· az eszköz kezelési útmutatójában foglaltak  alkalmazása

· a szoftverek használata során a szerzői jogok tiszteletben tartása

· tilos az eszközök közelében enni, inni, dohányozni

· tilos az eszközöket megbontani, a burkolatokat levenni, csatlakozót kihúzni, áramot kikapcsolni, kivéve, ha a fellépő hiba jellegéből nyilvánvaló, hogy az eszköz áramellátását a további károk megelőzése érdekében azonnal meg kell szüntetni

· tilos a rendszer gépeire szoftvert telepíteni, vagy azokra szoftvert letölteni

· tilos a rendszerhez nem tartozó, kívülről behozott eszközöket a rendszerhez tartozó gépekhez csatlakoztatni, a hálózatba bekötni

· a felhasználók kötelesek a hibákat a rendszergazdának bejelenteni

· etikai szabályok betartása

· a c:/ meghajtón csak olyan programok telepíthetők, amelyek technikailag hálózatos üzemben nem használhatóak, a c:/ meghajtó adattartalmáért semmiféle garanciát a hálózat nem tud nyújtani, ezért csak magánjellegű levelezések, dokumentumos tárolására alkalmas. A c:/ meghajtón hivatali dokumentum nem helyezhető el

· munkaidőben csak a munkavégzéssel összefüggő információk megszerzéséhez használható az Internet

· munkaidőn túl a felhasználó egyéb web oldalakat is megnyithat, de ilyenkor is tilos a jó ízlést, közerkölcsöt sértő, általános etikai normáknak ellentmondó információkat hordozó web lapok látogatása a hivatal jó hírnevének megőrzésére tekintettel

A hálózaton minden felhasználónak joga van 

· egy home adatterület használatához, melybe csak ő tekinthet bele

· egy saját e-mail címhez, melyet kereszt és vezetéknevének felhasználásával a hivatalban egységes szabályok szerint kell létrehozni

A rendszergazda jelen szabályzatban foglaltak betartását jogosult bármikor ellenőrizni. Amennyiben a szabályzattól eltérő gyakorlatot tapasztal, köteles azt jelenteni a felhasználó munkáltatójának, aki a szükséges intézkedéseket megteszi.

A rendszergazda jogosult a felhasználót a munkáltató tájékoztatásával egyidejűleg a levelezőrendszer használatától, az Internet használatától eltiltani akár időlegesen, akár véglegesen, ha a felhasználó gépéről a szabályzattal ellentétes tevékenységet folytattak.

A hivatalban bármely osztálynak jogában áll információkat csak elektronikus formában szolgáltatni azoknak, akik a rendszerhez hozzáférnek. Ha a rendszeren elhelyezett adat, információ, előterjesztés csak tervezet, vázlat, munkapéldány, ezt a dokumentumon jelezni kell.

Az információ közreadójának ismertetnie kell a használat módját, az anyag elérhetőségéről tájékoztatót kell adni a felhasználók számára.

A rendszergazda a hálózaton elhelyezett dokumentumok elhelyezhetőségéért, az elérhetőség biztosításáért felelős, a dokumentumok adattartalmáért nem felel.

Az illetékes osztályok a következő információk rendszeren történő elhelyezéséért felelősek:

Minden osztály: Hetente két alkalommal (kedd, csütörtök) a sajtó, rádió számára rendelkezésre bocsátható közhasznú információ, híranyag elhelyezése az átad könyvtárban.

A szabályzatban foglaltakat 2004. április 1-től kell alkalmazni.

Sellye, 2004. március 23.
Dr. Fekete Géza
Jegyző

